A vissza nem térítendő támogatás továbbra is a program alapvető eleme. A Bizottság továbbra is a kiszervezéshez folyamodott annak érdekében, hogy a kedvezményezettek időben és hatékonyan juthassanak hozzá a támogatásokhoz.

Továbbra is jelentős hiányosságok mutatkoznak a kedvezményezettek uniós vívmányok hatékony megvalósítására való képességében. E cél elérése széles körű alkalmazkodást igényel, a ciprusi török közösség azonban már jobban átlátja a kihívásokat.

A Bizottság továbbra is az újraegyesítés előmozdításának átfogó céljával folytatja a támogatási rendelet végrehajtását. A Bizottság készen áll arra, hogy a rendezési tárgyalások során elért megállapodások alapján alakítsa a programot, és bizalomépítő intézkedésként lépéseket tett két új határátkelőhely megnyitásának finanszírozása érdekében.

A programcsoport a Nicosia északi részén található programtámogató irodán (EUPSO) keresztül tevékenykedik. Emellett a Bizottság ciprusi képviselete is otthont ad találkozóknak, szemináriumoknak és sajtótájékoztatóknak, valamint a sziget egész területén – többek között a támogatási program keretében finanszírozott uniós tájékoztatási ponton keresztül – tájékoztatást nyújt a ciprusi nyilvánosságnak, egyebek mellett a támogatási programról.

2016. április 8-án jelent meg a 4,85 millió eurós keretösszegű, 4. közösségfejlesztési pályázati felhívás. Az új támogatási program keretében a helyi közösségek a szolgáltatások hatékonyságának és színvonalának növelését célzó pályázatokat nyújthatnak be. A fő prioritások a következők: hulladékkezelési szolgáltatások, tisztasági és környezetvédelmi szolgáltatások, időseknek, nőknek, gyermekeknek és fiataloknak szóló szociális szolgáltatások, gazdátlan állatok, menedzsmentszolgáltatások, kártevőmentesítési szolgáltatások, kapacitásnövelés, irányítási struktúrák megerősítése. A beérkezett pályázatok értékelése folyamatban van.

2015 közepén kezdődött, és 2016-ban is folytatódott az állategészségügyi szolgálatok kapacitásának megerősítését célzó technikai segítségnyújtás az állategészségügyi szabványoknak és az állatbetegségek elleni védekezést célzó egyéb egészségügyi követelményeknek való megfelelés, valamint az állati eredetű termékek jövőbeni kereskedelmének biztosítása és nyomon követése érdekében. Ez továbbra is különösen nagy kihívást jelentő feladat.

A vidékfejlesztés terén technikai segítségnyújtás indult a mezőgazdasági tanácsadási szolgáltatások kapacitásfejlesztése érdekében, amely egy stratégia elkészítését is magában foglalta. A 3. vidékfejlesztési támogatási program keretében 2013-ban odaítélt 39 projekt közül 2016-ban újabb 13 sikeresen lezárult.

Emellett 2016 februárjában hatáskör-átruházási megállapodás született az EBRD-vel a ciprusi török vállalkozások hitelforrásokhoz való hozzáférésének biztosításáról és helyi üzleti tanácsadóknak nyújtandó kapacitásnövelő támogatásról. A vállalkozások közvetlen támogatásban is részesülnek: a „Kkv-fejlesztés: Termékek és szolgáltatások modernizálása” elnevezésű támogatási program keretében finanszírozott projektek közül 2016 végén még 24 volt folyamatban.

Folytatódott a 2015 novemberében indult, a magánszektornak nyújtandó technikai segítségnyújtási projekt, melynek célja, hogy ösztönözze a magánszektor növekedését és a munkahelyteremtést. A projekt keretében a helyi szervezetek technikai segítségnyújtásban részesülnek ahhoz, hogy felkészüljenek a közösségi vívmányok alkalmazására a magánszektor fejlesztéséhez kapcsolódó területeken. A segítségnyújtás elemzések és stratégiák formájában valósul meg, többek közötta kis- és középvállalkozásokra vonatkozó stratégia és cselekvési terv véglegesítése révén. Emellett a mikro- és kivállalkozások is segítséget kapnak a közösségi vívmányokra való felkészüléshez azzal, hogy a projekt támogatja vállalkozástámogató szervezetek szervezeti és szolgáltatásnyújtási kapacitásainak megerősítését.

A szilárdhulladék-szektorban a segítségnyújtás különböző intézkedéseken keresztül folytatódott. A veszélyes egészségügyi hulladék kezelésére alkalmas sterilizáló üzem kialakítása késett, mivel a kedvezményezett létesítménye nem volt alkalmas az új berendezések fogadására. Ez végül rendeződött, és a projekt az év végére folytatódhatott. Elkészült továbbá a Koutsoventsis/Güngör hulladéklerakó kibővítésére vonatkozó pályázati dosszié, amely tartalmazza a csurgalékvíz kezelésére szolgáló egység leírását is. Négy hulladékszállító jármű átadásával bővült a helyi közösségek központi hulladéklerakóra történő hulladékszállításra szolgáló járműparkja. A kedvezményezett részéről azonban további előkészületek szükségesek a hulladékszállító járművekbe, valamint a hulladékkezelési infrastruktúra egyéb elemeibe (átrakó állomások, illegális hulladéklerakók felszámolása) való további beruházásokhoz. Előkészítésre, majd pályáztatásra került egy projekt az emberi egészségre leginkább káros állati melléktermékek begyűjtését, szállítását és központi kezelését biztosító rendszer kiépítésére. Végezetül, a civil társadalmat és helyi közösségeket támogató programok keretében is foglalkoztak a szilárd hulladék kezelésének kérdésével.

A továbbra is problémás esetek közé tartozik a Famagusta szennyvízhálózatának kiépítésére vonatkozó szerződés, amelyet a Bizottság 2013 decemberében mondott fel. A korábbi vállalkozóval fennálló vitát még nem sikerült rendezni. 2016-ban azonban a Bizottság által megbízott mérnökiroda részletes vizsgálatot végzett a szükséges felújítási munkálatokról, azok költségéről és a kapcsolódó pályázati dossziéról. A vizsgálat véglegesítése folyamatban van.

A segítségnyújtás 2016-ban is az uniós vívmányok ugyanazon 16 fő területe, avagy „ágazata” mentén folytatódott, mint az előző években. 2016-ban összesen 220 eseményre került sor. A TAIEX keretében szakértői küldöttségeket, tanfolyamokat, műhelytalálkozókat és tanulmányutakat szerveztek. A ciprusi török közösség érdekelt szereplői az aktív TAIEX-ágazatok esetében sokkal nagyobb tájékozottságról tettek tanúbizonyságot az uniós vívmányok követelményeivel kapcsolatban.

2016 során 5139 tájékoztató termék és 12 hírlevél került átadásra vagy kiküldésre (az információs központ nyitása óta eltelt időszakra vonatkoztatva ez a szám 11 429, illetve 20). 2016 során 564 új cikk és 32 tévés szpot jelent meg a helyi médiában (a projekt elindulása óta eltelt időszakban ez a szám 923, illetve 82 volt). Az „Abbilgi” Facebook-oldal forgalma szintén megerősítette a tevékenységek népszerűségét (2016-ban 3896 új kedvelés történt, amivel a nyitás óta a kedvelések száma összesen 8471-re nőtt). Az uniós tájékoztató központ emellett Facebook-bejegyzésekkel és emlékeztetőkkel, poszterekkel, valamint a közös tereiben megrendezett eseményekkel és projektnyitó rendezvényekkel is támogatta a pályázati felhívások és a támogatási programból finanszírozott egyéb projektek és események népszerűsítését. Stratégiai partnerségre lépett más uniós finanszírozású projektekkel, és olyan technikai segítségnyújtási projektekkel, mint például a civil társadalom fejlesztésére irányuló Civic Space projekt, a magánszektor fejlesztése, az állatbetegségek felszámolása, a hulladékgazdálkodás, valamint a ciprusi török közösség érintett minisztériumai és civil szervezetei.

A ciprusi török közösségben nagy az igény az Európai Unióra vonatkozó információkra. Az uniós tájékoztató központ, amely az Európai Bizottság ciprusi képviseletével közös irányítás alatt működik, 2015 elején kezdte meg tevékenységét 1 545 000 eurós költségvetéssel, amely 30 hónapra szól. A szervezet nagy fokú láthatóságot biztosított az EU, az EU politikái és a támogatási program számára. Az uniós tájékoztató központ az eddig eltelt időben számos beszélgetést és rendezvényt szervezett különféle témákban, mint például a környezetvédelem (víz, energia, hulladékkezelés, újrahasznosítás, biológiai sokféleség), biogazdálkodás, munkahelyi egészség- és balesetvédelem, élelmiszerbiztonság, állatjólét és állategészségügy. Emellett kitért olyan témákra is, mint az emberi jogok, fogyatékosok jogai, gyermekjogok, nemek közötti egyenlőség, LGTB személyek jogai és fogyasztói jogok. 2016-ban az uniós tájékoztató központ 47 rendezvényt szervezett (ebből 35-öt Nicosiában). Ezek között volt az Európa-nap, a rasszizmus elleni küzdelem európai hete, az Európai Ifjúsági Hét és a nemzetközi ifjúsági nap, az Európai Kutatók Éjszakája, az Emberkereskedelem Elleni Küzdelem Európai Napja, a mobilitási és közlekedésbiztonsági hét, az európai sporthét, valamint a kis- és középvállalkozások európai hete. A rendezvényeken több mint 4382-en vettek részt, ami a közösség növekvő érdeklődését jelzi (a 2015-ös rendezvények résztvevőinek száma 2383 volt).

A 2014–2016 közötti tanévekre vonatkozóan a British Councilt bízták meg az EU-ba irányuló ösztöndíjak programjának irányításával. Ezt a rendszert a British Councillal 2016 decemberében aláírt hatáskör-átruházási megállapodással további három évvel, a 2017–2020 közötti tanévekre is kiterjesztették. A 2016. évi felhívás keretében rendelkezésre álló 1,92 millió euró 151 ösztöndíj finanszírozását tette lehetővé a 2016/2017-es tanévben. Az ösztöndíjak fiatal diákoknak nyújtottak támogatást az alapképzés első évének elvégzéséhez, emellett a mesterképzésben és doktori képzésben részt vevőket, valamint kutatókat és szakembereket támogattak készségeik és tudásuk bővítésében több uniós tagállamban. Az ösztöndíjprogramban több mint 1000 ciprusi török diák és szakember jutott ösztöndíjhoz 2007 óta. Létfontosságú, hogy e program folyamatossága fennmaradjon. Az ösztöndíjprogram irányítása keretében a British Council „Tanulás Európában” napokat szervezett, hogy tájékoztassa a diákokat az Európai Unióban való tanulási lehetőségekről. A szervezet folytatta az öregdiák-hálózat létrehozását is, és nyomon fogja követni annak középtávú hatásait, például hogy milyen arányban térnek vissza a diákok Ciprusra, és milyen arányban sikerül elhelyezkedniük.

A civil társadalom támogatása 2016-ban is folytatódott. 2016-ban tovább folytatódott a civil szervezetek kapacitásépítéséhez, valamint a ciprusi görög és más uniós civil szervezetekkel történő hálózatépítés és közös cselekvés ösztönzéséhez kapcsolódó technikai segítségnyújtás (Civic Space). Az első erőfeszítések a civil társadalom fejlődését elősegítő környezet megteremtésére és – a „Civil növekedés” mechanizmus révén – az aktív polgári részvétel ösztönzésére összpontosultak. Emellett a „Civil Társadalmi Aktivitás IV és V” pályázati programban támogatást nyert tizennyolc pályázat is folyamatban volt még 2016-ban. Ezek különféle tevékenységekhez nyújtottak finanszírozást a környezetvédelem, az emberi jogok, a művészetek és a sport területén, ösztönözve az állampolgárok bevonását és a közösségen belüli párbeszédet az adott területeken.

A kulturális örökség védelmére irányuló program ötödik szakaszával kapcsolatos hatáskör-átruházási megállapodást 2016 decemberében írták alá az UNDP-vel. A jövőben a kedvezményezett közösségek továbbra is különös figyelmet fordítanak a helyreállított létesítmények megőrzésére és a gondozására.

A kulturális örökség védelme – amely a két közösség részvételével működő, kulturális örökséggel foglalkozó technikai bizottságon (TCCH) keresztül valósul meg – továbbra is fontos eleme a támogatási program által támogatott megbékélési és bizalomépítési intézkedéseknek. 2016-ban a program fő mérföldkövei közé tartozott, hogy megkezdődtek a Martinengo-bástya, valamint a fegyvertár és az Othello-torony/Citadella közötti velencei fal műemlékvédelmi munkálatai Famagustában. Szintén 2016-ban kezdődtek meg az Agia Marina/Gurpinar, egy maronita templom műemlékvédelmi munkálatai egy katonai létesítmény területén, amely 2016-ban végre hozzáférhetővé vált. Az év során befejeződött továbbá az Agios Panteleimonas műemlékvédelmi munkálatainak első szakasza Myrtou/Çamlıbel településen.

Az eltűnt személyekkel foglalkozó bizottság – amelynek támogatása a támogatási program keretében, az UNDP-vel kötött, közvetett irányításról szóló megállapodás alapján történik – folytatta terepi és laboratóriumi munkáját. A bizottság 2016 végéig az összesen 2001 eltűnt személy közül 1192 ember földi maradványait exhumálta, és közülük 740 személy genetikai azonosítása történt meg. Miután az azonosítás üteme a DNS-vizsgálati eljárások auditja miatt 2015-ben lelassult, 2016-ban újra a 2013. és 2014. évi magas szintre emelkedett. Újabb pozíciók nyíltak meg kutatók számára, és júliusban egy archívumprojekt is elindult. 2016 februárjában vallási vezetők közös felhívásban kérték fel a ciprusiakat az esetleges információk megosztására. Az eltűnt személyekkel foglalkozó bizottság tudósainak munkájáról könyv készült három nyelven. A könyvet bemutatták Cipruson, az ENSZ New York-i rendezvényein, Genfben a Nemzetközi Vöröskereszt Bizottságnál, valamint Brüsszelben, az Európai Parlamentben, ahol Schultz és Juncker elnök megerősítette, hogy a projekt a ciprusi megbékélés eszközeként teljes támogatásukat élvezi. 2016 decemberében az UNDP-vel kötött hatáskör-átruházási megállapodást kibővítették a bizottság 2017-es működésének finanszírozásával, 2,6 millió euró értékben. A bizottság tevékenységének további európai uniós támogatása a bizottság aktualizált, 2018-2020-as stratégiáján alapul majd. A 2006 és 2016 közötti időszakban az EU összességében több mint 80 %-os arányban járult hozzá az eltűnt személyekkel foglalkozó bizottság valamennyi adományozó által biztosított összfinanszírozásához.

A Világbank által folytatott gazdasági nyomonkövetési program második szakasza – a korábbi elemző munkára támaszkodva – további részletes elemzések elvégzését és fontos területeken nyújtott technikai segítséget tartalmazott. A program középpontjában a következő témák álltak: fiskális elemzés, pénzügyileg fenntartható közigazgatási szervezetek, az újraegyesítés gazdasági és kereskedelemmel kapcsolatos hatásai, a magánszektor fejlesztése, a társadalmi befogadás és a makrogazdasági nyomon követés. A program a tervek szerint 2017 második felében fejeződik be.

2016-ban a második szakképzési, oktatási és munkaerőpiaci technikai segítségnyújtási projekt (VETLAM II) elsősorban a képesítések rendszerének felülvizsgálatára és aktualizálására, valamint a munkaerő-piaci szolgálatok kapacitásbővítésére összpontosított. A projekt a tervek szerint 2018 novemberében fejeződik be.

4.3.1.Szerződéskötés

2016-ban a kötelezettségvállalások összértéke 15,5 millió euró volt. Az összérték a korábbi évhez képest csökkent, bár az ügyletek összesített száma nőtt.

4.3.2.Kifizetések

2016-ban a kifizetések összértéke 21,4 millió euró volt.

4.4.Megfigyelés

A Bizottság a projektek zömének végrehajtásáért közvetlenül felelős (közvetlen irányítás). A bizottsági munkatársak nagyon magas szintű felügyeletet gyakorolnak: folyamatos kapcsolatban állnak a vállalkozókkal, szúrópróbaszerű látogatásokat tesznek, helyszíni és irányítóbizottsági megbeszéléseket tartanak. A projektirányítási egység továbbra is támogatást nyújtott a Bizottság számára a helyi közösségeknek, kis- és középvállalkozásoknak, vidéki vállalkozásoknak, civil szervezeteknek, iskoláknak és szakképző szervezeteknek odaítélt, fejlesztési célú támogatási szerződések/projektek megvalósításának nyomon követésében, miközben a kedvezményezetteknek is támogatást nyújtott a támogatási szerződések végrehajtására vonatkozó uniós szabályok alkalmazása terén, ideértve a másodlagos beszerzéseket is.

A TAIEX nyomon követése projektirányító csoportok révén valósult meg, azzal a céllal, hogy leltárt készítsenek, értékeljék az előrehaladást, és elkészítsék a következő időszakra vonatkozó terveket. A TAIEX logisztikai műveleteit a TAIEX online igazgatási rendszere segítségével követik nyomon.

4.5.Audit és ellenőrzések

Az Európai Számvevőszék 2016 elején elkészítette a ciprusi török közösségnek biztosított 2012. évi támogatási program auditjának utóellenőrzéséről szóló jelentést. A jelentés szerint utólagos intézkedésekre nincs szükség. Emellett részletes külső audittal vizsgálták a belső ellenőrzési mechanizmusokat, hogy megállapítsák, javult-e a megbízhatóság, mióta a munkacsoportot 2015-ben áthelyezték a Regionális és Várospolitikai Főigazgatósághoz. Az auditorok 2016-ban készítették el jelentésüket, melynek megállapításait beépítették a korábbi munkacsoport Strukturálisreform-támogató Szolgálatba történő integrálásba. 2016 őszén az Európai Szomszédságpolitika és a Csatlakozási Tárgyalások Főigazgatósága utólagos ellenőrzést végzett egyes kiválasztott, közvetlen irányítás alá tartozó kifizetési ügyletek és az azokhoz kapcsolódó beszerzések és szerződéskötési eljárások körében, és megállapította, hogy azok lényeges hibát nem tartalmaztak. Szerződés jött létre a kiadások ellenőrzéséről a „Kkv-fejlesztés III: termékek és szolgáltatások modernizálása” elnevezésű támogatási program keretében kötött 15 támogatási szerződéssel kapcsolatban. Ez a munka 2017-ben is folytatódik.

4.1.Értékelés

A ciprusi török közösségben jelentős statisztikai fejlesztésekre lesz szükség az uniós vívmányok jövőbeni alkalmazása során.

Miután az Equipo Argentino de Antropologia Forense (EAAF) 2014-ben értékelte az eltűnt személyekkel foglalkozó bizottság műveleteit, 2016-ban további látogatásokat tett, melyek témái a terepműveletek és a tudósok képzése volt. A projektirányítási egység szerződést írt alá a kis- és középvállalkozásoknak szóló támogatási programok utólagos értékelésének elvégzésére, amelynek végrehajtását a tervek szerint 2017 januárjában kezdi meg.

4.2.Tájékoztatás, nyilvánosság és népszerűsítés

2016 folyamán összességében 138 népszerűsítési és kommunikációs tevékenységre került sor. 2016 kiemelt eseményei az alábbiak voltak: vidéki látogatások 4 Nicosián kívüli településre, ahol női csoportok kaptak tájékoztatást az EU vidékfejlesztési politikájáról és az elérhető uniós támogatásokról és lehetőségekről; a kulturális örökséggel foglalkozó technikai bizottság számára szervezett, nyitott tájékoztató rendezvény; készségfejlesztő tréningek több helyszínen fiatalok számára a munkanélküli fiatalok munkakeresési készségeinek fejlesztésére és a helyi, valamint uniós munkavállalási/önkéntességi portálok népszerűsítésére; Európai Tudomány és Szórakozás Napja, amelyen 600 középiskolai tanuló vett részt. Az Európa-nap alkalmából nagyszabású, szabadtéri rendezvényre került sor, melyen több mint 450-en vettek részt. A Zöld Hét rendezvénysorozata többek között kerekasztal-beszélgetést, filmbemutatót, figyelemfelkeltő szabadtéri rendezvényt és egy elemgyűjtő versenyt foglalt magában, amelynek keretében 41 iskolában több mint 2000 kg használt elemet gyűjtöttek össze. A fiatalok figyelmének felkeltése érdekében egy közlekedésbiztonsági rövidfilm-verseny is megrendezésre került.

4.3.Konzultációk a Ciprusi Köztársaság kormányával

Találkozókat tartottak a Ciprusi Köztársaság kormányának képviselőivel, különösen a Bizottság magas rangú tisztviselőinek ciprusi látogatása alkalmával. A Bizottság továbbra is számít a kormány együttműködésére az ingatlanok tulajdonjogának ellenőrzése terén, és rendszeres találkozókat tartanak a brüsszeli állandó képviseleten is. 2016 márciusában a Bizottság a külügyminisztérium által évente megrendezett eseményen mutatta be a támogatási program előző évi fejleményeit.

5.Következtetések

A Bizottság továbbra is elkötelezett az ENSZ égisze alatt zajló rendezési folyamat támogatása mellett, és a program keretében minden lehetőséget kihasznál, hogy előmozdítsa a folyamattal kapcsolatos kezdeményezéseket.

A Bizottság továbbra is folytatja a támogatási rendelet szerinti segítségnyújtási tevékenységét Ciprus újraegyesítésének előmozdítása érdekében azzal, hogy hat célkitűzése mentén igyekszik elősegíteni a ciprusi török közösség gazdasági fejlődését. Bebizonyosodott, hogy a TAIEX-támogatás és a támogatási program 1. és 2. célkitűzése (infrastrukturális beruházások és eszközök, technikai segítségnyújtási támogatások) keretében megvalósuló projekttámogatás pozitív hatással volt az ENSZ égisze alatt a két közösség részvételével működő, uniós felkészüléssel foglalkozó eseti bizottság munkájára, a ciprusi török közösség tagjai ugyanis sokkal tájékozottabbak az uniós vívmányok illetően. 2016 folyamán a segítségnyújtás keretében továbbra is nagyobb hangsúlyt kaptak azok a területek, ahol az uniós vívmányoknak való jövőbeni megfelelést illetően konkrét problémák merültek fel.

A szűkös kapacitásokra, a korlátozott humán és pénzügyi erőforrásokra, valamint az uniós vívmányok jövőbeni alkalmazására való felkészültség hiányosságaira tekintettel szükség van a projektek fenntarthatóságának körültekintő értékelésére. A Bizottság a kedvezményezetteknek való átadást követően is aktívan támogatta a különösen összetett projekteket. A kedvezményezettek azonban már most is sikeresen üzemeltetik és tartják fenn a nagyobb infrastrukturális beruházásokat. A jövőbeni programozási tevékenységnek tükröznie kell a korábbi segítségnyújtás eredményeit és a projektek előrehaladását.